b'\n_START_ARTICLE_\nCastelul Trosky\n_START_SECTION_\nIstoric\n_START_PARAGRAPH_\nCastelul a fost construit de \xc4\x8cen\xc4\x9bk de Vartenberk \xc3\xaen a doua jum\xc4\x83tate a secolului al XIV-lea. Dou\xc4\x83 turnuri au fost construite, unul pe v\xc3\xa2rful fiec\xc4\x83rei st\xc3\xa2nci, iar \xc3\xaentre ele au fost \xc3\xaen\xc4\x83l\xc8\x9bate mai multe cl\xc4\x83diri reziden\xc8\x9biale \xc8\x99i dependin\xc8\x9be. Trei inele de ziduri fortificate protejau complexul medieval. Dup\xc4\x83 moartea lui \xc4\x8cen\xc4\x9bk castelul a intrat \xc3\xaen posesia regelui Venceslau al IV-lea, de la care a fost achizi\xc8\x9bionat de c\xc4\x83tre Ota de Bergov, din dinastia Bergov. De\xc8\x99i Ota cel T\xc3\xa2n\xc4\x83r din Trosk era\xc2\xa0un zelos catolic, acest lucru nu l-a oprit s\xc4\x83 atace\xc2\xa0m\xc4\x83n\xc4\x83stirea din Opatovice \xc8\x99i s\xc4\x83 o\xc2\xa0jefuiasc\xc4\x83 de faimoasele sale\xc2\xa0comori, despre care s-a spus c\xc4\x83 le-a ascuns \xc3\xaen castelul Trosky probabil \xc3\xaentr-o pivni\xc8\x9b\xc4\x83 subteran\xc4\x83 blocat\xc4\x83 de un bolovan imens. Nimeni nu a putut mi\xc8\x99ca bolovanul, care a fost \xc3\xaen cele din urm\xc4\x83 acoperite de grohoti\xc8\x99uri, bloc\xc3\xa2nd pentru totdeauna accesul c\xc4\x83tre obiectele pre\xc8\x9bioase._NEWLINE_\xc3\x8en timpul R\xc4\x83zboaielor Husite Trosky a fost un centru al taberei pro-catolice. Prin urmare, nu este surprinz\xc4\x83tor faptul c\xc4\x83,\xc2\xa0dup\xc4\x83 toate probabilit\xc4\x83\xc8\x9bile, castelul nu a fost niciodat\xc4\x83 cucerit complet\xc2\xa0de husi\xc8\x9bi sau de al\xc8\x9bi du\xc8\x99mani. Probabil prin 1428, la scurt timp dup\xc4\x83 ce castelul a ars, el a fost\xc2\xa0 asediat\xc2\xa0de c\xc4\x83tre Jan Kralovec, c\xc4\x83pitanul Armatei T\xc3\xa1borite. \xc3\x8encep\xc3\xa2nd din 1438 cavalerul t\xc3\xa2lhar Kry\xc5\xa1tov \xc5\xa0ov de Helfenburg \xc8\x99i tovar\xc4\x83\xc8\x99ul s\xc4\x83u \xc5\xa0vejkar s-au stabilit \xc3\xaen castel, teroriz\xc3\xa2ndu-i pe s\xc4\x83tenii din \xc3\xaemprejurimi, \xc3\xaenainte ca oamenii din Zho\xc5\x99elec \xc8\x99i \xc5\xbditavy (\xc3\xaen german\xc4\x83 G\xc3\xb6rlitz \xc8\x99i Zittau, membre ale Ligii Lusa\xc8\x9biene) s\xc4\x83 se uneasc\xc4\x83 pentru a-i captura. Margareth de Bergov, v\xc4\x83duva proprietarului ini\xc8\x9bial Ota de Bergov, a transformat castelul Trosky \xc3\xaen re\xc8\x99edin\xc8\x9ba sa prin 1444. \xc3\x8en 1468 castelul\xc2\xa0 se afla \xc3\xaen proprietatea lui Wilhelm de Hasenburg care l-a p\xc4\x83strat p\xc3\xa2n\xc4\x83 \xc3\xaen anul 1497. Mai multe familii nobile au st\xc4\x83p\xc3\xa2nit castelul, de\xc8\x99i\xc2\xa0importan\xc8\x9ba sa a sc\xc4\x83zut. \xc3\x8en 1648, \xc3\xaen timpul R\xc4\x83zboiului de Treizeci de Ani, el\xc2\xa0a fost incendiat de Armata Imperial\xc4\x83 \xc8\x99i a ars complet, r\xc4\x83m\xc3\xa2n\xc3\xa2nd \xc3\xaen\xc2\xa0ruine. \xc3\x8en 1681 iezuitul luminat Bohuslav Balb\xc3\xadn l-a vizitat; aceasta este posibil primul exemplu documentat al unei excursii, ce a avut ca singur scop o cercetare a obiectivelor istorice din zon\xc4\x83._NEWLINE_\xc3\x8en secolul al XIX-lea a existat un grad mai mare de interes fa\xc8\x9b\xc4\x83 de castel, fiind f\xc4\x83cute modific\xc4\x83ri romantice la ruinele castelului. S-a decis s\xc4\x83 se construiasc\xc4\x83 o scar\xc4\x83 care s\xc4\x83 duc\xc4\x83 la turnul\xc2\xa0Panna. Lucrarea a fost \xc3\xaenceput\xc4\x83 \xc3\xaen perioada 1841-1843, dar nu a mai fost finalizat\xc4\x83.'